Anni Svanholt (SF), 2001-05-21:
Enhedslisten foreslår, at det grønne bevismarked stilles i bero, og at man genindfører den direkte statsstøtte med mindsteprisafregning fra vedvarende energianlæg.
I SF har vi indgået en elreformaftale, hvor vi har fået fastsat 20 pct. vedvarende energi år 2003.
Det er vi rigtig glade for, og vi er utrolig glade for, at vi nu kan konstatere, at der allerede er opnået meget, meget store resultater på det område.
Jeg glæder mig utroligt over, at bare i år 2000 blev der stillet 600 megawatt vindmøllekraft op.
Det er jo herligt, at det går på den måde, og at vi har udsigt til en andel på 27 pct. i 2003.
Derudover er der mange andre udmærkede ting i forbindelse med elreformen for vedvarende energianlæg.
Der blev aftalt overgangsordninger med 50 øre for andre vedvarende energianlæg end møllerne over 10 år, særlige ordninger for solceller, og at forskning og udvikling i vedvarende energi også er en væsentlig del af det, som kan betales over de såkaldte PSO'er, altså at fællesskabet betaler.
Det var jo et væsentlig løft til vedvarende energi.
Som en del af aftalen blev det også bestemt, at der skal indføres et VE-bevismarked, og det er også besluttet, hvornår man forventer, at det skal og kan igangsættes.
Men det er klart, at med hensyn til et VE-bevismarked, som i den grad er en nyskabelse - ingen har jo tidligere beskæftiget sig med det - vil der være mange overvejelser om det, og jeg vil sige i den forbindelse, at dér, hvor man måske kan overveje at have et VE-bevismarked som en realistisk mulighed, hvis det kan udformes rigtigt, er alene for VE-strøm fra møller.
Der er en række andre teknologier, som selvfølgelig ikke kan komme i pulje med vedvarende energi fra vindkraft, fordi de er mindre udviklede og vil have brug for mere støtte, så der er nogle overvejelser, der skal gøres i den forbindelse.
Jeg hæftede mig ved, at miljø- og energiministeren sagde, at der ville komme nogle konstruktive drøftelser i efteråret 2001, og ministeren tilføjede vist, at det ikke bliver nemt - underforstået vel på det konkrete, praktiske plan - at skabe et VE-bevismarked, som også kan virke efter hensigten.
De drøftelser indgår vi naturligvis gerne i, vi har en aftale, og så ser vi på, hvad der bliver lagt på bordet og forholder os til det.
for nye teknologier og er utrolig glade for, at regeringen, Enhedslisten og SF har en aftale for de næste 4 år, hvor der skal gives flere penge til udvikling af nye teknologier, nemlig 35 mio. kr. pr. år over 4 år.
Det er et godt projekt, for det handler jo om hele tiden at have øje for de nye teknologier, samtidig med at de teknologier, som kan gøres kommercielle, ikke hele tiden skal have stor støtte.
Det handler om at få støtten over til de nye, spæde kuvøseteknologier, som hr. Søren Kolstrup taler om.
Det er dem, der skal have hjælpen, mens de, der kan klare sig selv, skal have mindre hjælp.
Der skal selvfølgelig være en betaling, og det er jo også aftalt i elreformen, fordi vi
alle sammen skal købe mere og mere vedvarende energi.
Derfor er der en vedvarende efterspørgsel, og derfor vil der naturligvis også være vedvarende interesse for at producere vedvarende energianlæg.
Men som forslaget ligger her, kan vi ikke støtte det.